Trocha refleksje na Wielkanoc
Witejcie roztomili ,aż serce sie śmieje jak se tak podziwomy bez łokno na dwor .Momy za sobom już zima kiero co prowda była łaskawo dlo nas . Utopili my Marzana a teraz momy świynta ,kere przipadajom w najpiykniejszym okresie roku kiedy to prziroda budzi sie do życio .Słoneczko przigrzywo coroz bardzi ptoszki świyrgolom tak piyknie że i nom chce sie z nimi śpiywać .I przipominomy se te czasy jak to kiejś piyrwej było jak my sie szykowali do Świont Wielkanocnych . Jak my lotali do kościoła na droga krziżowo jak malowali jajca .A pomogała nom przi tym starka abo mamulka jak yno miała trocha czasu a wiela to było uciechy jak my szli ze świynconkom do kościoła .……………………………………
no bo przeca w Wielko Sobota w kościele świyncili
Woszty, baby, jajca,szynki jak te banie,
radowoł sie bajtel że cośik dostanie.
Nie po darmo przeca ze świynconym idzie
już Łon na śniodani w świynta jod to bydzie
Tako to tradycjo kero łostać musi ,
trza sie nom postawić chocioż biyda dusi..
………………………………………….
A nojlepszy to już boł piyrszy dziyń jak my szukali w zegrodce po krzami gniozda łod zajonca .Bo to przeca nie wto inszy ale zajonc przinosioł gieszynki . I żodyn nie łopowożoł sie pedzieć inacy. Wielkanocne zwyczaje i ważno symbolika tych świąt czynsto łodchodzi w zapomnienie. Młodzi tak jakoś inacy podchodzom do tego i to my starsze pokolyni muszymy zadbać ło to żeby nie było tak ,żeby nasze wnuki uprościłe se ważnoś tych szczególnych Świont . Żeby zamis przygotowań, porzondkow ze chałupom, sobom i swojim sumiyniym, zawrzyli dźwierze i wyjechali se kajś na wywczasy bo pszeca majom wolne i coś im sie łod życio noleży. Zamias włożyć trocha wysiłku i spyndzić ji ze familijom i starymi łojcami wybrali to co je im legciejsze kaj majom wszystko gotowe i podane pod nos. Ale doś stynkanio nie wypado yno kwynkać . A nuż młodzi pomyślom że s takim podyjściym nie zondymy daleko jak bydymy yno jich krytykować i połuczać .Trza sie sie radować i tom uciechom łobdzielić wszystkich ludzi młodych i starych karlusy ,dziołszki i bajtli toć toż Wielkanoc Ponboczyk powstaoł s grobu. Skuli tego we tyn szczególny czas życza wszystkim
Niech te Najpiykniejsze Świynta Wielki Nocy
spłynom na Nas Wszystkich morzym Boski mocy
i niech z głośnym biciym zwonow o widnioku
zrodzom nowe życi i wewnyntrzny pokój
Niech bydom jak ta wiosna co się zbudziała..
słoneczne
gorki jak łogiyń jak pszoci jak śmiych bajtla..
..serdeczne
jak kruszonki w koszyku piykne kolorowe
wlejom w serca dobro i nadzieje nowe
Niech styknie odwagi tukiej z Wos kożdymu
pojrzeć inacy na drugigo kiedy czas ku tymu
podzielić się świynconym życzonc se wzajymnie
żeby te świynta twały nie yno dzisiaj
ale dycko codziynnie
Nina Kibos
foto www.google.pl
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn unk szl_Latn pol_Latn pol_Latn pol_Latn szl_Latn pol_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn xho_Latn ind_Latn